यह सर्वविदित है कि पाकिस्तान प्रशिक्षित आतंकवादियों ने ,पाकिस्तान की आर्मी ने और पाकिस्तान की कुख्यात आई एस आई ने भारत के खिलाफ अनवरत ’युद्ध’ छेड़ रखा है . वे केवल कश्मीर के अलगाव वादियों , छग के नक्सलवादियों के मददगार या मुम्बई के हमलावरों के सरपरस्त या सीमाओं पर भारतीय फौजियों की धोखे से हत्या करने वालों के ’आका’ ही नहीं हैं; बल्कि वे नेपाल के रास्ते ,राजस्थान के रास्ते ,खाड़ी देशों के रास्ते ,कश्मीर के रास्ते व् समुद्री मार्गों से भारत में अरबों रुपयों की नकली ’करेंसी’ खपाने,मादक पदार्थों की तस्करी कराने के लिए बाकायदा योजनायें बनाकर ,उन्हें अमल में लाने के लिए दुनिया भर में कुख्यात हैं . भारत से डरे होने के कारण भारत को उसकी सीमाओं पर परेशान करने के लिए पाकिस्तान के हुक्मरान निरंतर अमेरिका और चीन से मुफ्त में प्राप्त हथियारों का जखीरा और उन्नत तकनीकि प्राप्त करते रहते हैं .निसंदेह अमेरिका और चीन के आपसी सम्बन्ध कभी सामान्य नहीं रहे किन्तु वैश्वीकरण,उदारीकरण और बाजारीकरण के अधुनातन दौर में भारत की उभरती संभावनाओं से आक्रान्त होकर ये दोनों वीटो धारक शक्तिशाली राष्ट्र भारत को एक विशाल बाज़ार के रूप में इस्तेमाल करते रहने की चाहत तो रखते हैं किन्तु इसके साथ-साथ पाकिस्तान स्थित भारत विरोधी तत्वों के बारे में मौन रहते हैं . यदि उन्हें ओसामा-बिन-लादेन से या अल-कायदा से परेशानी थी या है तो वे आधी रात को बिन बुलाये मेहमान की तरह ड्रोन हमलों से पाकिस्तान की संप्रभुता का चीर हरण करते हुए उसके घर में घुसकर मार सकते हैं . यदि दाउद या हाफिज सईद भारत को बर्बाद करने के लिए पाकिस्तान की सरजमीं का इस्तेमाल कर रहे हैं और भारत उसके प्रतिकार का कोई कदम उठाता है तो भारत को संयम वरतने की सलाह दी जाती है . यदि भारत कोई कठोर कदम उठाता है तो पाकिस्तान के पक्ष में अमेरिका और चीन दो-दो शक्तिशाली राष्ट्र वीटो स्तेमाल करने को मौजूद हैं , जबकि भारत का सुख-दुःख में साथ देने वाला एकमात्र मित्र राष्ट्र ’सोवियत संघ ’ अब नहीं रहा . उसकी जगह जो पन्द्रह देशों का ढुलमुल फेडरेशन है उसमें आज का ’रूस ’ भारत की कोई खास मदद नहीं कर सकता .